CELEX: 62012CN0393
Language: el
Date: 2012-08-24 00:00:00
Title: Υπόθεση C-393/12 P: Αναίρεση που άσκησε στις 24 Αυγούστου 2012 ο Οργανισμός Κυπριακής Γαλακτοκομικής Βιομηχανίας κατά της αποφάσεως που εξέδωσε το Γενικό Δικαστήριο (όγδοο τμήμα) στις 13 Ιουνίου 2012 στην υπόθεση T-534/10, Οργανισμός Κυπριακής Γαλακτοκομικής Βιομηχανίας κατά ΓΕΕΑ

10.11.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 343/8
            
         Αναίρεση που άσκησε στις 24 Αυγούστου 2012 ο Οργανισμός Κυπριακής Γαλακτοκομικής Βιομηχανίας κατά της αποφάσεως που εξέδωσε το Γενικό Δικαστήριο (όγδοο τμήμα) στις 13 Ιουνίου 2012 στην υπόθεση T-534/10, Οργανισμός Κυπριακής Γαλακτοκομικής Βιομηχανίας κατά ΓΕΕΑ
   (Υπόθεση C-393/12 P)
   2012/C 343/09
   Γλώσσα διαδικασίας: η γερμανική
   
      Διάδικοι
   
   
      Αναιρεσείων: Οργανισμός Κυπριακής Γαλακτοκομικής Βιομηχανίας (εκπρόσωποι: C. Milbradt και A. Schwarz)
   
      Αντίδικος κατ’ αναίρεση: Γραφείο Εναρμονίσεως στο πλαίσιο της Εσωτερικής Αγοράς (εμπορικά σήματα, σχέδια και υποδείγματα) (ΓΕΕΑ)
   
      Αιτήματα του αναιρεσείοντος
   
   Ο αναιρεσείων ζητεί από το Δικαστήριο:
   
               —
            
            
               να αναιρέσει την απόφαση του Γενικού Δικαστηρίου της Ευρωπαϊκής Ένωσης (όγδοο τμήμα) της 13 Ιουνίου 2012, Τ-534/10,
            
         
               —
            
            
               να καταδικάσει το καθού στα δικαστικά έξοδα συμπεριλαμβανομένων των εξόδων ενώπιον του τμήματος προσφυγών.
            
         
      Λόγοι αναιρέσεως και κύρια επιχειρήματα
   
   Η αναίρεση έχει ασκηθεί κατά της αποφάσεως του Γενικού Δικαστηρίου της Ευρωπαϊκής Ένωσης (όγδοο τμήμα) της 13 Ιουνίου 2012, Τ-534/10, με την οποία απορρίφθηκε η προσφυγή ακυρώσεως του νυν αναιρεσείοντος κατά της αποφάσεως του τέταρτου τμήματος προσφυγών του Γραφείου Εναρμονίσεως στο πλαίσιο της Εσωτερικής Αγοράς (ΓΕΕΑ) της 20ής Σεπτεμβρίου 2010, που εκδόθηκε επί διαδικασίας ανακοπής μεταξύ του Οργανισμού Κυπριακής Γαλακτοκομικής Βιομηχανίας και της Garmo AG όσον αφορά την αίτηση καταχωρίσεως του κοινοτικού σήματος «Hellim».
   Προς στήριξη της αιτήσεώς του, ο αναιρεσείων προβάλλει τους ακόλουθους λόγους:
   
                
            
            
               Αφενός, το Γενικό Δικαστήριο προέβη σε πεπλανημένη εφαρμογή του άρθρου 8, παράγραφος 1, στοιχείο β', του κανονισμού 207/2009 (1), καθόσον κακώς απέρριψε την οπτική και φωνητική ομοιότητα των σημείων «hellim» και «halloumi». Το Γενικό Δικαστήριο ορθώς δέχθηκε ότι τα σήματα έχουν από κοινού, πρώτον, το πρώτο από τα γράμματα που τα συνθέτουν, δεύτερον, το ζεύγμα «ll» και, τρίτον, τα γράμματα «i» και «m» στο τέλος της λέξεως (αλλά με διαφορετική σειρά). Εντούτοις, κρίθηκε ότι γενικώς δεν μπορεί να γίνεται λόγος για οπτική ομοιότητα. Το συμπέρασμα αυτό είναι αντιφατικό. Στον βαθμό που το Γενικό Δικαστήριο διαπιστώνει ομοιότητες μεταξύ των επίμαχων σημάτων, δεν μπορεί εξ αυτού να συνάγεται η έλλειψη οπτικής ομοιότητας.
            
         
                
            
            
               Αφετέρου, το Γενικό Δικαστήριο παρέλειψε να εξετάσει μεμονωμένα τον διακριτικό χαρακτήρα του σήματος, παρά το γεγονός ότι η διαπίστωση του διακριτικού χαρακτήρα θα ήταν αναγκαία και θα είχε καθοριστικό ρόλο στο πλαίσιο της εξετάσεως του κινδύνου συγχύσεως. Το Γενικό Δικαστήριο βασίστηκε στην απόφαση του τμήματος προσφυγών και δέχθηκε, χωρίς εγγύτερη εξέταση, ότι το σήμα είναι περιγραφικό ορισμένου τυριού από συγκεκριμένη περιοχή της Κύπρου. Αυτό όμως είναι το κρίσιμο ζήτημα εν προκειμένω. Δεδομένου ότι τα συλλογικά σήματα έχουν την ιδιαιτερότητα ότι μπορούν να αποτελούν εξαιρέσεις από την απαγόρευση καταχωρίσεως περιγραφικών στοιχείων στο πλαίσιο σήματος, το σκεπτικό του Γενικού Δικαστηρίου οδηγεί εμμέσως στην παραδοχή ότι τα συλλογικά σήματα έχουν αυτομάτως ισχνό διακριτικό χαρακτήρα. Η εκτίμηση αυτή δεν συνάδει με το άρθρο 66 του κανονισμού 207/2009. Ακόμη και εάν το «Halloumi» συνιστά συλλογικό σήμα, το γεγονός αυτό δεν έχει σημασία για τον διακριτικό χαρακτήρα του σήματος. Το σήμα αυτό θα έπρεπε να έχει εξεταστεί χωριστά και εμπεριστατωμένα. Η λέξη Halloumi είναι το όνομα για το τυρί που παράγει ειδικά ο εν λόγω οργανισμός και όχι ένα γενικό περιγραφικό στοιχείο για τυριά, μαλακά τυριά, κ.λπ. Το Halloumi δηλαδή δεν είναι συγκρίσιμο, παραδείγματος χάριν, με τη «Mozzarella».
            
         
                
            
            
               Τέλος, το συμπέρασμα του Γενικού Δικαστηρίου ότι, παρά τη διαπίστωση ομοιοτήτων μεταξύ των σημάτων, δεν μπορεί να γίνει δεκτή η οπτική και φωνητική τους ομοιότητα, καθώς και το σκεπτικό βάσει του οποίου κρίθηκε ισχνός ο διακριτικός χαρακτήρας του σήματος, χωρίς να έχει γίνει μεμονωμένη εξέτασή του, είχαν ως αποτέλεσμα να μην εξεταστεί σύμφωνα με τις κείμενες διατάξεις και να μη γίνει δεκτή η ύπαρξη κινδύνου συγχύσεως.
            
         
      (1)  Κανονισμός (ΕΚ) 207/2009 του Συμβουλίου, της 26ης Φεβρουαρίου 2009, για το κοινοτικό σήμα (κωδικοποιημένη έκδοση) (ΕΕ L 78, σ. 1)